ก.วัฒนธรรม สืบสาน“ต้นมะขามยักษ์ อัศจรรย์ ตำนานขุนแผน” ที่สุพรรณบุรี
กระทรวงวัฒนธรรม สืบสาน“ต้นมะขามยักษ์ อัศจรรย์ ตำนานขุนแผน” และบันเทิงเริงใจ เที่ยวงานวัด @วัดแคแลพญาต่อยักษ์ ที่สุพรรณบุรี



นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานพิธีเปิดโครงการวัฒนธรรมสู่การท่องเที่ยวต้นไม้ใหญ่ รุกข มรดก ของแผ่นดิน ใต้ร่มพระบารมี จังหวัดสุพรรณบุรี "มะขามยักษ์ อัศจรรย์ ตำนานขุนแผน" พร้อมทั้งเยี่ยมชมนิทรรศการรุกข มรดกแผ่นดิน ใต้ร่มพระบารมี ชมการสาธิตทางวัฒนธรรม และการจำหน่ายผลิตภัณฑ์ทางวัฒนธรรมจากชุมชนต่างๆของจังหวัดสุพรรณบุรี ณ วัดแค ตำบลรั้วใหญ่ อำเภอเมืองสุพรรณบุรี โดยมีนายนิมิต วันไชยธนวงศ์ ผู้ว่าราชการจังหวัดสุพรรณบุรี กล่าวต้อนรับ

 ทั้งนี้ จังหวัดสุพรรณบุรี  จัดงาน “ต้นมะขามยักษ์ อัศจรรย์ ตำนานขุนแผน” และบันเทิงเริงใจ เที่ยวงานวัด @วัดแคแลพญาต่อยักษ์  ระหว่างวันที่ 30 มิ.ย.-1 ก.ค.2561  โดยบรรยากาศภายในงาน จะพบกับตลาดย้อนยุค อาหารโบราณ สินค้าทางวัฒนธรรม และคืนแรกมีการแสดงลิเกอดิเทพ ฟ้ารุ่ง ยอดรัก ส่วนคืนที่ 2 จัดการแสดงรำวงย้อนยุค มนต์รักลูกทุ่ง 
สำหรับต้นมะขามยักษ์(วัดแค) จังหวัดสุพรรณบุรีนั้น กระทรวงวัฒนธรรมได้ประกาศให้เป็นต้นไม้ที่มีคุณค่าของชาติ “รุกข มรดกของแผ่นดิน ใต้ร่มพระบารมี” ประจำปีพุทธศักราช 2560 เพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร   เนื่องในโอกาสวันเฉลิมพระชนมพรรษา 28 กรกฎาคม 2561